Et større sikkerhedskorps er på plads i Skørping i aften fordi digteren Yahya Hassan holder foredrag i byen. 350 billetter er solgt.

Det er på Kulturstationen i Skørping i aften at digteren Yahya Hassan for første gang læser sine omdiskuterede digte op i Nordjylland. Og besøget af den meget omtalte digter betyder, at der udover de tilhørende vil være et stort opbud af politifolk. - Det er første gang, at han holder foredrag i Nordjylland, og vi prøver os selvfølgelig lidt frem ud fra de efterretninger, vi nu har på det. - Vi er selvfølgelig til stede for at sikre, at det arrangement, der nu bliver afholdt med mere end 300 betalende gæster, at det afvikles i god fred, ro og orden, og det tror vi på, det gør, siger vicepolitiinspektør ved Nordjyllands Politi, Poul Severinsen. Og politiet tror på en fredelig aften, selvom der i værste tilfælde kan ske alvorlige ting. - Det er alt fra et overfald på Yahya Hassan, som har været udsat for trusler og også har været udsat for overfald. Og det kunne være angreb på Kulturstationen i yderste konsekvens, hvad vi selvfølgelig ikke tror på. - Vi sætter ind med det politi, der er nødvendigt, siger Poul Severinsen til TV2/Nord. Yahya Hassan er under personbeskyttelse af PET, som derfor også vil være til stede i Skørping.